Ledelsens mundtlige beretning kalenderåret 2022

Vi kom tilbage i skole i januar, kalenderåret 2022, med en følelse af at skulle holde vejret lidt. Dette efter en lang periode siden 2020 med gentagne nedlukninger pga Covid19. Man kunne godt få den tanke, om den periode nu behøver at være en del af denne beretning- den har fyldt nok! Men det gør den..for den har sat sine spor- også ind i 2022.

Vi var alle udtrættet af de mange ustabile perioder med smitte, restriktioner, uvished og krav om hel nødvendig, men enorm fleksibilitet hos både børn, personale og jer forældre. Det at skulle gennemføre undervisning på alternative måder og samtidig sikre en opmærksomhed på elevernes trivsel og læring på afstand var en stor og anderledes opgave.

Den var der stadig- følelsen- i januar 2022 og berettiget. Vi var gået før på juleferie i 21 pga nedlukning og nu var vi vendt lidt senere tilbage med et lille håb om, at vi gik mod en mere normal hverdag. Og det blev det da også - stille og roligt. Turde man næsten tro på det?

Vi gik forsigtigt- vi læste og forholdt os til alt hvad er kom af information og vi kommunikerede til personale, forældre og elever. Vi sikrede os i netværk og med Danmarks private skoler- handlede vi nu korrekt og forsvarligt og efter anbefalingerne? Hvad var krav og hvad var anbefalinger? Vi skulle gøre alle trygge. Det var en balancegang vi efterhånden var vant til - nu dog med et reelt håb forude om bedre tider. Og det **blev** heldigvis mere stabilt det hele. Og selvom der var restriktioner for hvor mange vi måtte samles og en stadig skærpet opmærksomhed på hygiejne og smitte, så blev det hele mere og mere normalt i en meget rolig overgang.

Vores 9. årgang mærkede dog alligevel efterdønningerne fra Covid19, da vores prøveafholdelse sommeren 2022 skulle tage højde for den skolegang eleverne havde haft siden foråret 2020. Det var kun rimeligt. Der var færre fag der skulle holdes prøve i og særlige regler omkring den endelige karaktergivning.

Covid 19 satte sine spor ind i 2022- mere end vi måske tænker over i dag og der trækkes stadig spor efter den tid. For elevernes ændrede hverdag og skolegang har haft stor betydning- for elever overalt i Danmark – ja i verden. Fx skal vi huske på, at vores indskolingselever har haft en hel anden skolestart end vores ældre elever havde, da de skulle begynde i skole. Deres møde med det at gå i skole- at lære en normal skolehverdag at kende- høre til i en klasse- være del af det store fællesskab på en skole og begå sig i et læringsmiljø har været mere begrænset, vilkårlig, ja fragmenteret kan man vel sige - der er nogen ”huller”- nogle blinde punkter.

Vi som skole lagde gode planer og vores personale arbejdede meget målrettet i den svære tid- vi havde besluttet at vi hele tiden ”gik i skole” selvom meget spændte ben. Vores udskoling havde fx alle fag og alle timer i næsten hele perioden. Men vi skal være opmærksom på, at perioden **ha**r påvirket os alle. Skolestartsårene og afslutningen på skolegangen for de ældste i udskolingen er måske nok de to steder i skoleforløbet, hvor det har haft størst betydning at restriktionerne var som de var. Vores mulighed for at afholde vores traditioner som vi ønskede og det at være i fællesskaberne var under pres. Det blev særligt synligt og mærkbart omkring afgangsklasserne. Vi gjorde det så godt vi kunne- vi lavede modeller der var holdbare og gode i situationen og vi talte med vores elever om det. Men anderledes var det og de har fået gode oplevelser og værdier med sig alligevel og lært noget af den tid. Vi skal bare have øje for, at de også har lidt et tab - der er noget de mangler.

Det er ikke altid, vi i dagligdagen er nok opmærksomme på, at traditionerne har så stor værdi på vores skole. Skolens værdier skal leves i hverdagen og de er indtænkt i traditionerne. De er en del af formålet og visionen på Kvikmarken. Faglighed, respekt, tolerance, ansvarlighed, tillid, nærhed og demokrati. Nogle værdier blev styrket under Covid19 og fik meget vægt i den periode - andre havde trange kår.

Vores egne grønne skilte med hygiejnereglerne tydeliggør, at værdierne er med -også her – vi skal tage hensyn- vi skal passe på hinanden – vi skal tage ansvar. De minder os lidt om den tid og de følger med fra den tid, for de er stadig vigtige og gældende.

Efter sommerferien 2022 var det helt slut med alle restriktioner. Vi var sammen og kunne holde fælles velkomst i salen og allerede i september afholde vores Sensommermarked igen med stor succes i strålende vejr. Som Claus sagde, har vi nu en fond, Kirsebærtræets venner, der bliver mere tydelig ifht overskuddet fra den dag og hvordan det kan komme trængte familier til gode. Mere om det her i 2023 på skolens hjemmeside.

Tak til forældre og bedsteforældre og andre der kom udefra og besøgte os på den festlige dag til vores sensommermarked. Det betyder alt med den store opbakning.

Vi har allerede afholdt 2 motionsdage dette skoleår, hvor vi i alt skal afholde 3, vi har gennemført terminsprøverne i efteråret på helt almindelig vis og 5. årgang arbejdede i 2 skoleuger på deres teater som de opførte flere gange i skolens sal både for forældre og for hele skolen. En flot opførelse! Et flot arbejde til glæde for os alle.

Vores 9. årgang kom afsted til Berlin i oktober og havde en dejlig tur- endelig en lejrskole, hvor alt var muligt at gennemføre, helt som det skulle være.

Så 2022 var tilbage til det vi ønsker af en skole. En skole er et lærested og et ”værested”. Faglighed og trivsel skal gå hånd i hånd. Vi udvikler os som mennesker ved at være sammen med hinanden. I skolen danner og uddanner vi og det er alt andet lige bedre forudsætninger vi har nu for den ramme vi ønsker for vores elever, uden alt for mange begrænsninger for gennemførelse af vores undervisning, de varierede arbejdsformer og alle de mange spændende aktiviteter hen over året.

Vores nyindrettede områder er kommet til deres ret og der arbejdes pædagogisk med brugen af dem hver eneste dag. Det tager tid, det kræver vedholdenhed og justeringer, men de udnyttes til fulde til det de er skabt til- nemlig læringsrum med stor mulighed for fleksibilitet i skoledagen og nye muligheder i SFO’en. Skolen er for alle og skal også kunne inkludere i det omfang, der er muligt i de rammer vi har og hvor vi kan tage ansvar for den enkeltes og fællesskabets læring og trivsel.

På Kvikmarkens Privatskole arbejder vi for, at alle elever skal have lige **muligheder** for ligeværdig deltagelse i læringsfællesskaber fagligt og socialt. Det inkluderende arbejde i klassen gælder altså alle elever.

I forhold til de elever, der giver os særlige udfordringer, og som har behov for andet og mere end det der ligger i den almindelige undervisningsdifferentiering, har vi en overordnet inklusionsstrategi.

Inklusionsstrategien er en professionel intern handlingsvej, som personalet følger i forhold til elever med særligt behov for støtte både fagligt og socialt. På den måde sikres det, at vi fastholder en professionel tilgang, og at vi i forhold til inklusion arbejder målrettet på at være i en proces, med de tiltag der er nødvendige, og som kan tilbydes indenfor skolens rammer.

Vi skal huske:

* Inklusion er en dynamisk og vedvarende proces, der har til formål at udvikle mulighederne for alle elevers tilstedeværelse og udbytte af skolegangen.
* I processen har vi fokus på kvaliteten af den enkelte elevs fysiske betingelser, sociale samspil og opgaveløsning inden for rammerne i skoledagen både når det gælder undervisning, frikvarter og SFO.
* Der tages i den forbindelse særligt hensyn til de elever, der er i farezonen for marginalisering og eksklusion
* Skolens ressourceteam og vejledere har sparring og vejledning med det pædagogiske personale, kan indgå i forløb og følger elever med udfordringer gennem hele skolegangen.
* Det er en balance med blik for både individ og fællesskab og vores ansvarlighed overfor opgaven. Vi vurderer altid løbende hvordan vores elever trives og om de er i læring og her har vi heldigvis gode samarbejdspartnere eksternt som hjælper os med den opgave.

I det inkluderende arbejde er det også vigtigt at have fokus på de elever der har brug for højere grad af faglige udfordringer. Vores vejledere kan også her give lærerne sparring. Og helt konkret er vi jo på skolen tilmeldt Talentcamp for de ældste, hvor vi har flere elever 7.-9 kl. som er meget glade for at deltage. Talentcamp er for de elever, der er særligt stærke fagligt og som lærerne, sammen med forældre og elev, vurderer, vil have glæde og udbytte af at komme afsted gentagne gange i løbet af året og møde andre elever i et fællesskab hvor de undervises og udfordres fagligt på et langt højere niveau, får nye oplevelser og samtidig udvikler deres sociale kompetencer i nye sammenhænge

I forhold til vores pædagogiske udviklingsplan i 2022, genoptog vi det planlagte arbejde som stadig følger sporet. Her kan nævnes arbejdet med vores læringsprojekt med målstyret synlig læring hvor vores lærere gennemfører forløb sammen med deres læringsvejleder med observation og feedback i undervisningen, arbejdet med vores faglige vejledere vejen rundt, dansk. Mat og bevægelse, Vores lærer-pædagogsamarbejde, arbejdet med vores teams- klasseteams og klyngeteams og deres samarbejde om elevernes læring og trivsel som en fælles opgave i et pædagogisk læringsfællesskab.

I 21/22 påbegyndte vi et arbejde i forbindelse med Danmarks private skolers indsats om medlemskolernes samfundsansvar.

Vi er en af Danmarks private skoler, vi er værdibaserede skoler, vi er forskellige skoler- og det skal vi også være. Det er hele grundtanken med den frie grundskole, at vi har vores frihedsgrad til at holde skole som vi ønsker det frem mod fælles mål.

Og samfundsansvaret er en fællesværdi for os.

Vi skal derfor arbejde på at den værdi er en levende værdi vi er synlige omkring.

Der er 7 områder vi arbejder med:

Skolen og omverdenen

Skolens rummelighed og resultater

Skolen til fremtiden

Skolens mangfoldighed

Skolen som forebyggende instans

Fokus på rettigheder og konventioner

Og elevens vej videre i uddannelsessystemet.

Vi skal i løbet af 2023 være synlige på konkrete eksempler vi har på aktiviteter og indsatser ved hvert løfte samt mindst et eksempel på et nyt indsatsområde vi som skole kunne sætte ind med fremadrettet.

Processen i dette arbejde hos os har været sat i gang dels i forældregruppen og dels i personalet. Kontaktforældrene arbejdede med løfterne på to dialogmøder – et i 22 og et i 23. Vi har lyttet med som ledelse, bestyrelsen har styret processen og samlet forældrenes arbejde. Lærere og pædagoger har sideløbende arbejdet med løfterne. Først på et fælles møde i 2021, dernæst i nogen af teamsne inden nedlukningen og nu igen har vi haft to fælles møder hvor de har arbejdet videre med opgaven.

Jeg samler så herefter både forældre og de ansattes input i et oversigtsskriv der kommer til at ligge på skolens hjemmeside. Vi skal videre med arbejdet med det skriv i hånden.

Der er som sagt udelukkende nogen udvalgte konkrete eksempler ved hvert løfte og ikke med ALT beskrevet, da det i så fald vil blive et alt for tungt skriv. Samt 1-2 ideer til en fremtidig indsats.

Vi vil herefter drøfte hvordan vi kommer videre med at få hæftet vores værdier på og styrke synligheden samt set på det fremadrettede arbejde

Afrunding

Så er vi nået til afrundingsdelen af min beretning 2022.

Skolen skal søge at skabe de gode rammer for at være til og lære noget. Det er det vi er sammen om. Vi er her for at lære og dannes som mennesker. Hver for sig og i et fællesskab. Vi har ansvaret for skoledagene som også indbefatter vores SFO. Alle udfører et stort stykke arbejde hver eneste dag. Dage kan være anderledes end forventet på en skole og vi skal træde til og hjælpe hinanden – det gør vores personale altid.

Allerførst vil jeg rette en tak til alle lærere og pædagoger for den kæmpe indsats hver eneste dag. I klarer hverdagene utroligt godt og professionelt med alle de aktiviteter der også kræver noget ekstra af jer- som lejrskoler, emneuger, prøveperioder, indkøring af nye elever mv.

Også tak til jer forældre for jeres forståelse og indsats i det daglige. Og når det er svært så løser vi det sammen. Nærhed er en vigtig værdi- vi taler først med dem der har været der i situationen og tæt på eleven.

Et rigtig godt og trygt skole-hjemsamarbejde er baseret på gensidig respekt og tolerance – også på trods af eventuel uenighed. Vi har en forventning om, at anliggender mellem forældre/elever og skolen behandles respektfuldt fra begge sider og med ønske om god dialog og i tråd med skolens værdier.

Tak fra skolen til alle eksterne samarbejdspartnere:

Sundhedsplejerske, PPR, tale-hørekonsulent, SSP og UU- vejleder.

Et særligt område for en fri grundskole er tilsynsområdet. Tilsynet med de private skoler er løbende blevet skærpet. Det betyder yderligere krav til skolernes tilsynsførende om en certificering. På Kvikmarkens Privatskole havde vi i 2022 fortsat besøg af vores Tilsynsførende Bent Gangelhof. Bent udarbejder sin sidste tilsynsrapport nu-og det er den for 2022/23 Den kommer til at ligge på hjemmesiden til maj. Læs den endelig.

En ganske stor tak til skolens bestyrelse for jeres indsats- tak for denne gang til Grith og Ann Louise. I har bidraget kvalificeret, interesseret og med stort engagement. En særlig tak til bestyrelsesformand Claus Patuel Rasmussen som går af her i aften. Tak for vores tætte samarbejde gennem de jævnlige møder og kontakten i det daglige ved siden af bestyrelsesmøderne. Du har altid haft tid til en snak. Det har været så vigtigt og helt altafgørende for mig som ny leder, at vi har kunnet følges ad i samarbejdet og løst knuderne sammen som samarbejdspartnere med stor respekt for hver vores ansvarsområder. Jeg vil godt i denne anledning bede Claus komme herop og modtage en erkendtlighed for det store arbejde. Og naturligvis også Grith og Ann Louise.

Tak til alle forældrene på skolen for med- og modspil. I er det daglige tilsyn og vores bedste kritikere, der medvirker til, at vi hver dag gør vores bedste. Meget kan gå anderledes end forventet, der kan være bump på vejen, men vi arbejder altid på god kommunikation og samarbejde med jer og på at løse tingene sammen- også selvom vi måske ikke altid er enige om alt. Årsagen til jeres motivation for skolen er naturligvis jeres børn - vores elever. Til eleverne vil jeg også rette en varm tak for at gøre det interessant og meningsfyldt at gå på arbejde hver eneste dag, hvor alt med jer både er lagt i meget faste rammer og samtidig kan være helt uforudsigeligt. Tak for jeres glæde og tillidsfuldhed, og fordi I er jer.

Tak til hele det teknisk administrative personale som med en stor indsats sikrer, at vi hver dag kan gennemføre vores arbejde og komme igennem de udfordringer vi møder. Tak fordi I er med til, at alt i dagligdagen kan fungere.

Tak til mit ledelsesteam I er der for skolen og de ansatte og for vores elever og har I træder altid til for at løse de problemer og udfordringer og vi er et team der samme følger det spor vi har lagt. Elevernes læring er vores ledestjerne.

Stor tak til alle der på den ene eller anden måde har haft og en betydning for vores dejlige skole.

Og vi glæder os så meget til det videre arbejde. Vi kan altid blive bedre!

Med disse ord afleveres den mundtlige ledelsesberetning 2022. Tak.

Rikke Pazdecki

Skoleleder